Tânărul care a accidentat-o mortal pe trecerea de pietoni de la Tribunal pe femeia jandarm va fi judecat pentru omor şi tentativă de omor

Lucrurile se complică pentru tânărul care în noiembrie 2018 a accidentat-o mortal, pe trecerea de pietoni de la Palatul de Justiţie din Suceava, pe femeia-jandarm Irina Airinei. Chiar dacă Bogdan Florin Chetrariu a mers pe procedura simplificată de recunoaştere şi un verdict în dosar era aşteptat încă din decembrie anul trecut, situaţia a căpătat o altă turnură.

Înainte de a se pronunţa pentru acuzaţiile de ucidere din culpă şi vătămare corporală din culpă, magistratul care analiza dosarul a pus în discuţie schimbarea încadrării juridice în omor şi tentativă de omor. În aceste condiţii, a fost acordat un nou termen pentru ziua de ieri, când s-a decis admiterea schimbării încadrării juridice şi declinarea competenţei către Tribunalul Suceava, magistraţii de aici urmând să se pronunţe cu privire la fapte şi să decidă pedeapsa care trebuie aplicată.

Bogdan Florin Chetrariu, de 26 de ani, tânărul din Mitocu Dragomirnei, este cel care a provocat tragedia din noiembrie 2018. Irina Airinei, o femeie care lucra la Inspectoratul Judeţean de Jandarmi Suceava, a murit după ce a fost lovită violent pe trecerea de pietoni de maşina condusă de tânăr, în timp ce fiica sa, Larisa, se află în stare gravă, fiind îngrijită la pat de tatăl ei, Victor Maniliuc, un om aflat într-o situaţie extrem de grea şi de delicată. Între timp, fetiţa a făcut mici progrese, dar starea ei de sănătate este în continuare delicată.

Revenind la accidentul din ziua de 14 noiembrie 2018, Irina Airinei a traversat regulamentar, dinspre Palatul de Justiţie, împingând căruciorul în care se afla fiica sa. Bogdan Florin Chetrariu venea cu viteză pe sensul dinspre Policlinică şi nu a reuşit să evite impactul. Şoferul nu a frânat, încercând să evite impactul prin dreapta. Din păcate, a lovit-o în plin pe mamă, dar şi căruciorul în care era fetiţa de un an şi jumătate. Cele două au fost proiectate la mare distanţă de trecerea de pietoni, iar nenorocirea de atunci a şocat un întreg oraş.